
המשיבים:	
1. רשם החברות 
		באמצעות פרקליטות המדינה (מחלקת בגצי"ם).

2. Facebook Inc ו/או פייסבוק אירלנד

באמצעות משרד עורכי הדין הרצוג פוקס נאמן ו/או פייסבוק ישראל     בע"מ

עתירה למתן צו על תנאי
מוגשת בזאת עתירה נגד המשיב לבוא וליתן טעם כדלהלן:
1. מדוע לא יורה המשיב לחברת Facebook Ireland Limited (להלן: "פייסבוק אירלנד"), ו/או לחברת "Facebook Inc" (להלן: "פייסבוק העולמית"), להירשם כחברה זרה שפועלת בישראל כדין ובהתאם להוראת סעיף 346 לחוק החברות, תשנ"ט-1999, דבר שיאפשר לציבור ליצור קשר עם פייסבוק.
על העתירה בתמצית:
הרשת החברתית פייסבוק הינה עולם בתוך עולם, אשר מתנהלים בו כ- 4 מיליון ישראלים. הם מקיימים בו את חייהם הפרטיים, המסחריים, הפוליטיים, והאידולוגיים. כך גם הרשת החברתית פייסבוק מתנהלת כ"שליט" טוטליטרי של אותו עולם וירטואלי. היא קובעת את הכללים, ומוציאה לפועל את גזרי הדין של מי שלטעמה הפר את כלליה. דא עקא, פייסבוק טוענת, למרות נוכחותה המאסיבית בישראל, כי פייסבוק ישראל בע"מ אינה שלוחתה המתאימה, ולא ניתן ליצור עמה קשר. כך, ניסיונות אפילו להמציא כתבי טענות לפייסבוק העולמית באמצעות פייסבוק ישראל נתקלים בהתנהגות שערורייתית וחמקנית של אחרון החייבים בהוצאה לפועל. אפילו פניות מצוקה של נפגעי בריונות רשת אל פייסבוק ישראל נענות בצורה אדישה וגסה.
כאשר 1 מכל 7 אנשים בעולם, ו- 1 מכל 2 אנשים בישראל, מתקשר עם הזולת באמצעות הרשת החברתית פייסבוק, אין להסתכל על פייסבוק כאל "תאגיד פרטי" ואל הרשת החברתית כ"חצרין פרטיים". הרשת החברתית מספקת בישראל שירות חיוני לציבור, ולא מתקבל על הדעת, שלא ניתן יהיה ליצור עמה קשר, כל שכן, במקרים דחופים הנוגעים לפגיעה קשה בזכויות אדם. 
מטרתה של עתירה זו, להביא מזור לציבור, כך שמי שיתקל בבריונות רשת בפייסבוק, מי שזכויותיו יפגעו ברשת החברתית, ומי שידרש למענה בשעת מצוקה, יוכל לעשות כן באמצעות פניה בדואר, בפקס, בטלפון או במענה פרונטלי. 
סעיף 346 לחוק החברות, קובע כי תאגיד זר המקיים מקום עסקים בישראל, חייב ברישום כתובת ונציג בישראל. משמעות הרישום עבור הציבור, הוא כי ניתן יהיה לפנות אל "מישהו" בישראל, והוא יוגדר על-פי דין כנציג התאגיד הזר.
צר לומר, כי רשם החברות לא אוכף סעיף חוק זה, ולמיטב ידיעת העותרים ובאי כוחם, עסקינן באות מתה בספר החוקים, אשר אי אכיפתה מסבה נזק כבד לזכויות הציבור והעותרים. לא ידוע על מקרה מהשנים האחרונות, בו רשם החברות דרש מתאגיד זר להירשם בישראל, למרות שתאגידים זרים רבים, פועלים בישראל. 
פנית ב"כ העותרים אל המשיב, נענתה, בתשובה לקונית של שורה אחת, בו מציין המשיב, כי לא שוכנע כי פייסבוק מקיימת פעילות בישראל. באותה מידה יכל המשיב גם להוסיף, שלא שוכנע שהשמש זורחת במזרח ושוקעת במערב. נתקשה להבין, הכיצד יכול רשם החברות לא להשתכנע, כי פייסבוק מקיימת פעילות בישראל בשעה שלכל ידוע כי יש לה לכל הפחות 3.5 מיליון משתמשים ישראלים, כל משרדי הממשלה משתמשים בפייסבוק, היא מחזיקה בישראל עשרות סימני מסחר, משרד יחסי ציבור בריטיינר, וכחמישה תאגידים ישראלים שונים, ועוד כפי שנפרט להלן. 
הצדדים:
1. העותר 1, הנו אדם פרטי, בעל רשת משרדי נדל"ן, ופעיל חברתי במסגרת המאבק כנגד מסע הגביה הדורסני אותו מנהלת חברת אייקיוטק כנגד "לקוחותיה". במסגרת מעורבותו במאבק הונאת אקייטיוטק, חווה בריונות ברשת הפייסבוק, ופגעו אנושות בשמו הטוב ובמשפחתו באמצעות פייסבוק.
2. יודגש, עת כתיבת שורות אלה, הפרסומים הפוגעניים עדיין מתנוססים ברשתות החברתיות למרות אינספור ניסיונות לפנות אל פייסבוק ו/או ליצור עמם קשר כדי שאלו יסירו את הפרסומים, הרשת החברתית טוענת כי לא פנה אליה, ופניותיו אל פייסבוק ישראל בע"מ, אינן מהוות פניה כדין או בפועל אליה.
3. העותר 2, גם כן נפגע עבירה של בריונות רשת – "שיימינג" – העותר 2 בעל פרופיל פרטי ברשת החברתית פייסבוק, אשר ביום בהיר אחד, משתמשת האשימה אותו בביצוע עבירות מין בזויות, כאשר לא היו דברים מעולם, החרימה אותו ברשת החברתית ודרשה ממשתמשים אחרים לנתק עמו את הקשר, להחרים אותו ועוד', הואיל, ושמעה ממישהי, ששמעה מאחרת, כי העותר ביצע עבירות מין לכאורה.
4. מאחר ולא ניתן ליצור קשר עם חברות פייסבוק השונות ולדרוש כי הפרסומים הפוגעניים יוסרו, פנה העותר 2 אל משטרת ישראל והתלונן בפניהם על הפרסומים כאמור. משטרת ישראל פעלה באזלת יד (בלשון המעטה) ולא סיפקה לעותר 2 מענה יעיל וצודק, והפנתה אותו ליצור קשר עם פייסבוק. שכאמור, בלתי ניתנת ליצירת קשר, בו בשעה שחייו של העותר 2 נחרבים.
5. העותרים 3-4, בני זוג, הקימו וניהלו את עמוד הפייסבוק הפופולרי בישראל – "סטטוסים מצייצים" (להלן: "העמוד"). יום בהיר אחד נסגר העמוד ללא התראה על ידי פייסבוק העולמית ו/או שלוחתה בארץ חברת פייסבוק ישראל, דבר אשר הסב נזק שנאמד במאות אלפי שקלים. העותרים 3-4, ניסו לקיים שיג ושיח עם פייסבוק, אך עלה בידם האפשרות לשוחח או להתכתב עם גורם בן אנוש בפייסבוק, טרם ולאחר שפייסבוק החריבה ללא הודעה מוקדמת את מפעל חייהם. 
6. כאשר ניסו העותרים להקים מחדש את מפעל חייהם, ולפתוח מחדש עמוד סטטוסים מצייצים, פייסבוק, חזרה וסגרה את העמוד ללא הידברות עם העותרים. 
7. יוער, כי העותרים 3-4, והעותר 1, מנהלים הליך משפטי בין היתר נגד פייסבוק, וגם בו, עלו ועולים קשיים ממשיים בהמצאת כתבי טענות.
מה קובע הדין
8. סעיף 346 לחוק החברות כקובע כהאי לישנא:
(א) חברת חוץ לא תקיים בישראל מקום עסקים, ובכלל זה משרד להעברת מניות או לרישום מניות, אלא אם כן נרשמה כחברת חוץ לפי הוראות סעיף זה ושילמה את אגרות הרישום והפרסום שקבע השר לפי סעיף זה.
           (ב) הבקשה לרישום תוגש לרשם בתוך חודש לאחר הקמת מקום העסקים ויצורפו לה מסמכים אלה:
(1)   עותק ותרגום עברי, מאושרים בדרך שקבע השר, של המסמכים שעל פיהם התאגדה החברה או שלפיהם היא פועלת, כנדרש לפי דיני המדינה שבה התאגדה, לרבות תקנונה, אם קיים;
(2)   רשימת הדירקטורים של החברה;
(3)   השם והמען של אדם היושב בישראל המורשה לקבל בעבור החברה כתבי בי-דין והודעות שיש להמציא לחברה;
(4)   העתק מאושר בדרך שקבע השר של כתב הרשאה המייפה את כוחו של אדם היושב כרגיל בישראל לפעול בשם החברה בישראל.
           (ג)  חל שינוי במסמך או בדירקטורים או בשמו או במענו של אחד מן המנויים בפסקאות (3) ו-(4) בסעיף קטן (ב), תודיע על כך החברה לרשם בתוך ארבעה עשר ימים ממועד השינוי.
           (ד) השר רשאי לקבוע מסמכים נוספים שחברת חוץ חייבת לצרף לבקשה לרישום וחייבת להודיע לרשם על שינויים בהם."
9. למיטב ידיעת העותרים, ולפי המידע המקוון המסופק לציבור באמצעות רשם החברות, לא קיים רישום כאמור באשר לחברות Facebook Inc. ו/או Facebook Ireland Limited (להלן: "פייסבוק").
10. בחוק אין הגדרה ברורה של מהו "מקום עסקים". עם זאת, את החוק יש לפרש לפי התפתחות הזמנים, התרבות, המדע, החקיקה, והקידמה. ראו פסיקת כב' הנשיא ברק:
"החוק משתלב במציאות החדשה. כך מדבר חוק ישן אל האדם המודרני. מכאן הגישה הפרשנית, כי 'החוק מדבר תמיד' (always speaking) (ראו: F. Bennion, Statutory Interpretation 686 3 ed, 1999). הפרשנות היא תהליך מתחדש. יש לתת תוכן מודרני ללשון הישנה, בכך יקטן הפער בין החוק לבין החיים. על רקע זה נכון לומר, כפי שאמר רדברוך, כי הפרשן עשוי להבין את החוק טוב יותר מיוצר החוק, וכי החוק הוא לעולם חכם מיוצרו (ראו: G. Radbruch, Legal Philosophy, The Legal Philosophy of Lask, Radbruch and Dabin 141 (1950)). מכאן הגישה הפרשנית המקובלת באנגליה, לפיה יש ליתן לחוק פרשנות שהיא updating. (בניון, שם, עמוד 686). אכן, החוק הוא יצור חי, פרשנותו צריכה להיות דינמית. יש להבינו באופן שישתלב ויקדם את המציאות המודרנית (ראו א' ברק, פרשנות במשפט (כרך שני, 1993) 264, 603)" 
(ע"א 2000/97 רע"א 4247/98, 4324/98, 4196/98 הנ"ל, פיסקה 18).

11. לא יכול להיות חולק, כי מטרת סעיף 346 לחוק החברות, הוא להגן על הציבור, ולכפות על תאגידים זרים המקיימים פעילות משמעותית בישראל, להיות נגישים לעסקים, לצרכנים, ולפרט, דבר שתאגידים רב לאומיים אינם חפצים בו.
12. קל וחומר, שיש להחיל את סעיף 346 ביתר שאת, כאשר אנו עוסקים בתאגיד זר המעניק שירות חיוני לחצי מאזרחי ישראל, ומהווה פלטפורמת התקשורת שלהם עם הזולת. נראה שאין צורך להרחיב בדבר חיוניות חופש הביטוי, והתקשורת בין אדם לחברו, ולהכרה בשירותי תקשורת כה אינטמייים וישירים כשירות חיוני לציבור. גם מי שאינו מחזיק פרופיל בפייסבוק, זכאי לזכות לפנות אל הנהלת הרשת החברתית, ככל ופלוני אלמוני, משתמש ברשת החברתית כבמה להפצת דיבה.
13. אנו חיים בעידן בו לתאגידים רב לאומיים אינטרנטיים כגון פייסבוק, יש כוח והשפעה על חיינו יותר מרשויות ממשלתיות החייבות בקיום חוקי היסוד והמשפט הציבורי. למעשה, חלק נכבד מאזרחי ישראל חשים תלות בתאגידים רב לאומיים כגון פייסבוק וגוגל, יותר מאשר ברשויות שלטוניות אחרות. 

14. תחילת דרכו של האינטרנט - הכלכלה, המסחר, והמידע התפתחו במהירות בשל יתרונות החופש שבו, והיעדר הרגולציה. אלא שהוואקום הרגולטורי שאב לתוכו לא רק דברים מועילים, אלא גם היווה כר צמיחה מואץ לתאגידי ענק, שכבשו והשתלטו על האינטרנט, והפכו למעין רגולטורים טוטליטריים. כיום האינטרנט הוא חופשי רק למראית עין, הוא נשלט בפועל ע"י גוגל, פייסבוק, טוויטר, אמזון, ועוד מספר מצומצם של גופים המנטרים, שולטים, ומרגלים אחר כל המשתמשים שמקבלים מתאגידי ענק אלו שירות "חינם" (בתמורה הגולשים מעבירים את כל נכסיהם וחירויותיהם לתאגידי ענק אלו). מי שידחה הטענה כי תאגידים רב לאומיים אלו, חייבים בקיום זכויות אדם והגינות כלפי הגולשים והמשתמשים, יגלה יום אחד כי הדמוקרטיה במובנה המהותי, נותרה על הנייר, וחירויות הפרט, חופש הביטוי, הזכות לכבוד, הזכות לקניין, הזכות לפרטיות, וחופש העיסוק נמסרו לגופים רבי עוצמה עם מחזור כספים הגדול כמה מונים מהתמ"ג של מדינת ישראל, אשר השתלטו על כל פיסת מקום באינטרנט, שתלו בכל מחשב ומכשיר נייד קבצי עוגיה (שם יפה לתוכנות רוגלה), ושולטים בדורסניות ובכוחניות על חופש המידע, ועל חופש הגלישה באינטרנט, ומחוץ לאינטרנט.
15. לא יעלה על הדעת, שאפילו הזכות הבסיסית ליצור קשר עם תאגידי ענק אלו, לא תהא לאזרחי ישראל.
16. כיום, אין משמעות של ממש, למיקום הגיאוגרפי של מקום העסקים. בני אדם, תאגידים, ובוודאי שתאגידי ענק, יכולים להיות בכל מקום, ובכל זמן, באמצעות רשת האינטרנט.
17. בהתאם, ולאור התפתחות הקידמה והאינטרנט יש לפרש את המונח "מקום עסקים" בצורה מהותית, ולא טכנית ופורמאלית (למרות שנראה בהמשך, שגם במישור הפיזי יש לפייסבוק משרדים בישראל המהווים מקום עסקים). 
18. כך, גם בתי המשפט בישראל, כבר לפני יותר מעשור, הרחיבו את תחולת הדין, כך שיחול גם על מי שלא מנהל עסקים פיזית בישראל, וקבעו כי מיקום העבירה באינטרנט יכול שיהיה בישראל, גם אם העבריין ועסקו נמצאים פיזית מחוץ לישראל. ראו פסיקת השופט היימן משנת 2004: 
"איתרו וגילו כי הציבור הישראלי הוא קהל יעד בעל פוטנציאל הימורים חשוב ביותר מבחינתם. לפיכך הקימו אתר בשפה העברית לקהל ישראלי. הפניה לקהל הישראלי דווקא, עולה בבירור מתוכן הדברים המצויים באתר העברי, כמו הצעות להמר על תוצאות קבוצות ספורט ישראליות...בעידן טכנולוגי זה בו אנו מצויים, ולמעשה מצויים אנו בעיצומה של מהפכה היא מהפכת האינטרנט, החודרת לכל תחומי החיים, הרי חובה לערוך שינוי מחשבתי בתפיסת המציאות המשפטית השונה. רוצה לומר כי אף ששרתי המחשב, שהם למעשה הקזינו של צ'נדלר כפי שהוא מכנה עצמו, באתרו שבשפה העברית, מצויים בחו''ל, ומזמינים  הציבור הישראלי להמר בקזינו, הרי אין שטחו של הקזינו מצטמצם למיקום השרתים בלבד. התחום הטריטוריאלי רחב הרבה יותר. התחום הוא זה שבו נעשה שימוש אינטראקטיבי על ידי המהמרים המצויים בכל מקום ומקום ברשת ותוחם את מיקום השרתים."
מ (ראשל"צ) 1106/07 משטרת ישראל נ' קרלטון, עמ' 5 – 6.
ועוד הוסיף (ההדגשות אינן במקור, הח"מ): 
"נראה כי בעידן האינטרנט, מיקום מקור התוכן, דהיינו במקרה שלנו מיקומם של שרתי האינטרנט, הוא שולי יותר וזניח..."
שם, עמ' 10.
19. בנוסף, בפסיקתו, הפנה כב' השופט היימן לפסיקה משווה בצרפת, שהחילה תחולה גיאוגרפית על תאגיד רב לאומי אחר – YAHOO:
"התוצאה בסופו של של יום בפרשת YAHOO  היא, שהמערכת המשפטית הצרפתית, החילה סמכות השיפוט שלה על תאגיד אמריקאי, בגין מעשה שלכאורה בוצע בארה''ב באופן חוקי, אלא שהיתה לו השלכה חוקית בצרפת באמצעות האינטרנט. רוצה לומר ששיטת המשפט הצרפתית כפתה איסוריה על שיטת המשפט בארה''ב, אך ורק משום שמשתמשי הקצה בצרפת חוו חווית איסור חוקי צרפתי, למרות ששרתי  YAHOO  נמצאו כאמור בארה''ב. בפרשת YAHOO יש לשים לב, שהטקטיקה המשפטית של YAHOO היתה לתקוף הפסיקה הצרפתית בארה''ב, ולאו דווקא בצרפת, באמצעות ערעור, משום שהבינו כי עד כמה ברורה ונחרצת הגישה המשפטית הצרפתית, בהחלת הדין הצרפתי אף על פי שהמעשה נעשה מחוץ לצרפת. המערכת המשפטית הצרפתית, לא היססה לקבוע כי מקום בו מצוי צרכן האינטרנט הוא מקום השיפוט אף אם שרתי האתר מצויים בארה''ב."
שם, עמ' 12
20. בערעור, בית המשפט המחוזי תמך בפסיקתו של כב' השופט היימן לעיל, וכב' השופטת נגה אוהד אף כינתה את הצבת השרת בחו"ל כ"הסתתרות" והתחמקות מהתייצבות בישראל:
"הסתתרות מאחוריי ה"מעטה" כי – החברה פועלת ומנוהלת בחו"ל, ושרתיה אינם במדינה, אינה פוטרת העורר והחברה בראשה הוא עומד, מהדין הפלילי הנהוג במדינת ישראל, ביחס לעבירות ההימורים...נדגיש כי, למרות שמערכות המחשוב נמצאות בחו"ל ולמרות שמדובר באזרח בריטי, במקרה זה חלה סמכות שיפוט בישראל, הואיל ומדובר ב"עבירת פנים" כהגדרתה בסעיף 7(א)(1) לחוק העונשין, כאשר "מקצת העבירה" לפי סעיף 225 לחוק העונשין נעברה בישראל." 
(בש (ת"א) 90861/07 מיכאל גארי קרלטון נ' יחידה ארצית לחקירות הונאה, פסקה 2-4)
21. קל וחומר, שאם בתי המשפט מחילים ריבונות משפטית וחובות פליליות על "תושבי חוץ" לאור כניסתם למרחב הוירטואלי של מדינת ישראל (ע"י הקמת אתרים בעברית, שיווק בישראל, פניה ישירה למשק הישראלי), אזי יש גם להחיל חובות אזרחיות כגון סעיף 346 לחוק החברות.
22. נזכיר שגם בית המשפט העליון כבר קבע (אומנם בסוגיה אחרת), כי כאשר עסקינן בתביעה בנושא דיני באינטרנט, אין משמעות למיקום הפיזי, ולמעשה האינטרנט מתפרש לכל עבר, ואינו מתוחם במקום אחד:
"משפורסמו הדברים ברשת האינטרנט, הם חשופים לעיני כל. משכך, המעשה שבבסיס התביעה בוצע בכל מקום. המבקשים רשאים היו, על כן, להגיש תביעתם לכל מחוז שיפוט בארץ, ובכללו מחוז מרכז".
רע"א 530/12 שמחה יעקובוביץ נ. יוסף (ג'ו ) אדוארד. (ההדגשות אינן במקור – הח"מ)"
23. הנה כי כן, יש לפרש את המונח "מקום עסקים", לא בצורה פיזית פורמאלית, אלא בצורה מהותית, אולם לשם הזהירות נראה כי גם במישור הפיזי פייסבוק מקיימת מקום עסקים בישראל.
פייסבוק מקיימת "מקום עסקים" בישראל
24. הלכה למעשה, פייסבוק רואה במיליוני המשתמשים שלה בישראל, כסחורה, שאין היא חייבת להתחשב בה, לכבד את זכויותיה, או להתייחס אליה כאל בני אנוש. לכן, לא ניתן ליצור קשר לא עם פייסבוק ישראל, ולא עם חברות פייסבוק בחו"ל, אפילו אם מדובר במצבי חירום.
25. חברות פייסבוק לעיל מקיימות מקום עסקים בישראל, יש להן למעלה מ- 3.5 מיליון משתמשים בישראל, שבהם נכללים: ילדים, נוער, בגירים, עסקים, עמותות, תאגידים, משרדי ממשלה, נבחרי ציבור, ונשיא המדינה. 
26. לא זו בלבד, לפייסבוק עשרות סימני מסחר בישראל, מחזור כספים העולה על רבע מיליארד ₪ בשנה מהכנסות המתקבלות בישראל, ולפחות 4 תאגידים ישראלים המצויים בבעלותה.
27. דא עקא, פייסבוק העולמית עושה כל שלאל ידה, כדי שיהיה זה בלתי אפשרי ליצור עמה קשר. במספרי הטלפון שלה בחו"ל אין מענה אנושי. מספרי הטלפון של פייסבוק ישראל בע"מ מהווים סוד שמור. 
28. כאשר, ב"כ העותרים פרסם ביום 8.7.2015 את מספר הטלפון, הפקס, והאימייל של פייסבוק ישראל בע"מ, בתוך מספר שעות ניתבה פייסבוק ישראל בע"מ, את מספר הטלפון שפורסם אל מספר הטלפון של פייסבוק העולמית, שמשמיע תקליט אוטומטי, ללא מענה אנושי. בנוסף, פייסבוק ישראל ביטלה את כתובות הדוא"ל שפורסמו.
29. כאשר ערב הגשת עתירה זו, ביום 6.10.2015, פרסם ב"כ העותרים שנית את מספר הטלפון החדש של פייסבוק ישראל (שהצליח לגלות), בתוך כ- 30 דקות מרגע הפרסום, נותק מספר הטלפון, וניתן מענה ע"י המפעילה – סלקום, כי המספר אינו מחובר.
30. גם אם מאן דהוא יצליח באופן קסום כלשהו ליצור קשר עם אנשי פייסבוק ישראל בע"מ, אלו ישיבו, כי הם אינם פייסבוק העולמית, הם לא שולטים ברשת החברתית, והם אינם נציג של פייסבוק העולמית.
31. הנה כי כן, לא ניתן ליצור קשר עם פייסבוק בישראל, ומצב זה בלתי מתקבל על הדעת. הציבור בישראל סובל מבריונות רשת, עבירות פליליות, פגיעה בזכויות היסוד שלו, ונזקים כלכליים קשים, אך אין ביכולתם ליצור קשר עם פייסבוק, בעלת הפלטפורמה, ומי שלא פעם בשליטתה ו/או באחריותה הנזקים הנגרמים. 
32. נפנה לחקירת מנכ"ל פייסבוק ישראל, גב' עדי סופר תאני שהתקיימה בתיק 29564-05-15 עדי סופר תאני נ' עו"ד גיא אופיר, אשר מודה היא בחקירתה כי לחברות המוזכרות לעיל, פעילות עסקית ענפה ואינטנסיבית בישראל.
33. בעמוד 10, ש' 27-32, מודה מנכ"ל פייסבוק ישראל, כי לפייסבוק קיימת פעילות של שתי זרועות עיקריות בישראל; "...פייסבוק ישראל מתעסקת היום בשתי פעילויות שונות, שתי זרועות שונות, יש לה מצד אחד מרכז פיתוח שנמצא כאן עם צוות פיתוח שמפתח עבור החברה, ומצד שני יש לה את הפעילות שעובדת מול הקהילה העסקית בישראל, סטרטאפים, מפתחי אפליקציות, עסקים, וכל, כל האקו סיסטם הזה של הקהילה העסקית. היא עובדת מכל מגוון כלים ושירותים שהחברה מנגישה לציבור.".
34. נוסף לכך הודתה מנכ"ל פייסבוק ישראל, כי לכאורה קיימים שני מנכ"לים לחברת פייסבוק, אחד לכל זרוע פעילות, גב' עדי סופר תאני "מנכ"ל פייסבוק ישראל בשוק הישראלי", ומר רועי תיגר מנכ"ל פייסבוק לפעילות אר. אם. בי, דהיינו, לגישתה, לפייסבוק העולמית קיימים שני מנהלים לשתי פעילויות שונות המתקיימות בישראל:
35. "לחברה הזאתי יש שתי זרועות של פעילויות, של פעילות, יש לה מנהל פעילות אר. אם. בי, ויש לה פעילות של השוק הישראלי או בשוק הישראלי, אני מנהלת את זה לא את הפעילות השנייה" (עמ' 16, ש' 30-31 ועמ' 17, ש' 1-2).
36. נוסף על כן, מנכ"ל פייסבוק ישראל בע"מ, מודה בחקירתה, כי פייסבוק ישראל היא חלק מהחברה הגלובאלית וחלק מהמותג שנקרא פייסבוק; "...אנחנו, פייסבוק ישראל היא חלק מחברה גלובאלית וחלק ממותג, וכשאני מדברת על אנחנו, כמו הרבה מאוד דברים אחרים אני מדברת בגאווה על זה שאני חלק מהחברה..." (עמ' 13, ש' 1-3 לפרוטוקול הדיון).
37. לא זו בלבד, מנכ"ל פייסבוק ישראל הוסיפה: "המשרד הישראלי הוקם בשביל לטפל בקהילה העסקית והקהילה העסקית מקבלת מאתנו גם את הטלפון, וגם את מספר הטלפון שלנו" (עמ' 4, ש' 10-11 לפרוטוקול הדיון). 
פרוטוקול הדיון מיום 1.6.2015, מצ"ב כנספח א'. 
38. הנה כי כן, לפנינו הודאה מטעם מנכ"ל פייסבוק ישראל, ובשם פייסבוק העולמית, כי חברת פייסבוק העולמית מקיימת "מקום עסקים" בישראל.
39. לא זו בלבד, לפייסבוק העולמית עוגנים רבים בישראל, אשר מהווים חלק אינטגרלי מקיום עסקיה, ונפרט:
40. לחברת פייסבוק יש כ-27 סימני מסחר הרשומים ברשם סימני המסחר בישראל,
העתק פלט מאתר רשם סימני המסחר בישראל המעיד שלפייסבוק 27 סימני מסחר בישראל מצ"ב כנספח ב'.
41. בנוסף, במהות פייסבוק העולמית פונה אל המשק הישראלי, ומבצעת עסקאות בישראל באמצעות האינטרנט. ונמחיש:
42. תנאי השימוש של פייסבוק עבור גולשים המגיעים מישראל, הינם בעברית.
43. הפרסומות בפייסבוק המוצגות בפני גולש שנכנס לרשת החברתית ממחשב מישראל, מוצגות בעברית.
44. האתר פועל בעברית, וכ- 3 מיליון ישראלים גולשים בפייסבוק בתדירות קבועה. 
45. פייסבוק אף הקימה מדריך בעברית לרכישת שטחי פרסום בפייסבוק. 
העתק מקבץ עמודים ממדריך פייסבוק לרכישת שטחי פרסום באתר, בעברית, מצ"ב כנספח ג'.
46. פייסבוק אף מציגה בפני הלקוח הישראלי, מודעה שיווקית בעברית, בו מציעה לו להשאיר את מס' טלפון ישראלי, ובתוך שני ימי עסקים יצור עמו קשר נציג מכירות של פייסבוק.
העתק צילום עמוד פרסום שיווקי של פייסבוק כאמור, מצ"ב כנספח ד'.
47. פייסבוק מאפשרת למפרסם לבחור כי הפרסום יוצג בפני גולשים מישראל בלבד, ועורכת מעקב מהו שפתו, לאומו, ומיקומו הגיאוגרפי של הגולש, אשר צפה בפרסומת.
העתק צילום מסך של עמוד פרסום באתר פייסבוק בו ניתן לראות כי פייסבוק מאפשרת למפרסם לבחור את מיקומו הגיאוגרפי של קהל היעד שלו, ועושה הפרדה בקהל היעד  כשהיא נותנת לעשות גם הפרדה בעלות שניתנת לפייסבוק, מצ"ב כנספח ה'.
48. זאת ועוד, פייסבוק העולמית מפרסמת באתר פייסבוק בכתובת https://www.facebook.com/careers/search?q=&location=tel-aviv, כי היא מחפשת עובדים למשרות בישראל. עסקינן בהודאה נוספת לכך כי פייסבוק מקיימת מקום עסקים בישראל.
צילום מסך שמראה מספר דוגמאות בודדות לכך שפייסבוק העולמית מגייסת עובדים לעבודה בישראל, מצ"ב כנספח ו'. 
49. פייסבוק מקיימת פעילות נרחבת בישראל, ובשנים האחרונות רכשה מספר חברות ישראליות כדוגמת חברת סנפטו ו-face.com בעשרות מיליוני שקלים ואף למעלה מכך, ובעבר רכשה חברה ישראלית נוספת בשם onavo.
פרסומים אודות מסע הרכישות של פייסבוק, מצ"ב כנספח ז'.
50. נכון להיום פייסבוק מחזיקה בכחמישה תאגידים ישראלים הרשומים בישראל: "דוג' החזקות בע"מ", "ויזי מעבדות אינפורמאציה בע"מ", "סנפטו בע"מ", "פ.ב. ישראל אחזקות בע"מ", ו"פייסבוק ישראל בע"מ".  
51. פייסבוק מקבלת תקבולי הכנסה בשיעור של עשרות מיליוני ₪ מעסקים ישראליים המפרסמים עצמם בפייסבוק בעברית כדי להגיע ללקוחות ישראליים.
52. בשנת 2013 קיבלה פייסבוק העולמית את הדומיין facebook.co.il לידיה, זאת לאחר קיום הליך בוררות שהתנהל בין חברת פייסבוק, לעו"ד גל אראל, שקודם לכן היה בעל הזכויות בדומיין, בהחלטת הבורר נקבע "פייסבוק הוא סימן מסחר המוכר היטב בישראל ובעולם, ומזוהה מאוד עם שירותי הרשת החברתית של העותרת. [...] הציבור הרחב ברחבי העולם מזהה בבירור את השם עם שירותי הרשת החברתית.". דהיינו, פייסבוק הלינה, ועמדתה התקבלה, כי היא פעילה ומוכרת בישראל בצורה כה משמעותית, שאין להתיר לאף אדם להחזיק בדומיין ישראלי, הנושא שמה.
53. יתרה מזאת, עצם העובדה כי ביום 16.6.2015, שלחה פייסבוק את נציגיה לכנסת ישראל מחו"ל, להשתתף בוועדת המדע והטכנולוגיה, מעידה בפני עצמה כי פייסבוק מקיימת פעילות יח"צ ורגולציה בישראל.
54. בנוסף, פייסבוק מחזיקה בישראל משרד יחסי ציבור (משרד שלום ת"א), בריטיינר חודשי, אשר מהווה השופר התקשורתי של פייסבוק בישראל, מוציא הודעות לתקשורת בשמה, ומשיב לפניות אנשי תקשורת.
55. אם לא די בזה, משרד עורכי הדין הרצוג פוקס נאמן, מהווה משרד עורכי דין קבוע של תאגידי פייסבוק הישראלים, מייצג אותן בכל הליך משפטי, מקיים ישיבות של תאגידי פייסבוק השונים במשרדיו, מגיש מסמכים לרשם החברות בשמן של תאגידי פייסבוק השונים, ועוד.
תיק חברה של פייסבוק ישראל בע"מ, של פ.ב. ישראל בע"מ, ושל דוג החזקות בע"מ המתנהלים ע"י עוה"ד ממשרד הרצוג פוקס נאמן מצ"ב כנספח ח'. 
56. יצוין, כי בכל סימני המסחר של פייסבוק בישראל, משרד הרצוג פוקס נאמן מוגדר כמען למסירת הודעות.
57. הנה כי כן, חברת "פייסבוק אינק" ו/או "פייסבוק אירלנד" פעילות בישראל, ומקיימות עסקים בישראל לכל דבר ועניין.
פייסבוק ישראל בע"מ מסרבת להיות מען הקשור לתאגיד פייסבוק העולמי
58. יצירת קשר עם פייסבוק ישראל, הינה משימה לא פשוטה בלשון המעטה רבה.
59. מספר הטלפון שלה אינו מפורסם בשום מקום.
60. כאשר הח"מ השיג את מספר הטלפון של פייסבוק ישראל, המאפשר פניה אל גורם אנושי, ופרסם אותו, פייסבוק שינתה בתוך 12 שעות את מספר הטלפון כדי שלא ניתן יהיה ליצור קשר עם גורם אנושי.
מיצוי הליכים
61. ביום 17.6.2015, פנה הח"מ לרשם החברות וביקש את התייחסותו ו/או הבהרתו לאי רישום חברת פייסבוק העולמית ו/או אירלנד כחברת חוץ אשר מקיימת עסקים ופועלת בישראל.
פניית הח"מ מיום 17.6.2015 למשיב, מצ"ב כנספח ט'.
62. בחלוף 45 ימים (מניין הימים שהוקצב בפניית הח"מ שלעיל), תשובת המשיב לא התקבלה ועל כן ביום 2.8.2015 פנה בשנית.
פניית הח"מ מיום 2.8.2015, מצ"ב כנספח י'.

63. לבסוף, ביום 16.8.2015 הומצא למשרד הח"מ, מכתב מענה מטעם המשיב, מתוארך ליום 2.8.2015, המודיע: "לא שוכנענו כי החברות מקיימות מקום עסקים בישראל".

תשובת המשיב מצ"ב כנספח יא'. 
הודאות בעל דין מצד פייסבוק העולמית אודות קיום מקום עסקים בישראל
64. העותרים סבורים, כי יש לפרש את המונח "מקום עסקים" בהתאם לזמננו בצורה מהותית, ואין צורך למצוא משרד פיזי בתוך ישראל. אולם, למען הזהירות יפנו ויפרטו את מיקומם של מקומות העסקים במובן הקלאסי, ויציגו הודאות בעל דין מטעם פייסבוק, אודות קיום מקום עסקים בישראל.
65. בתאריך ה – 13.7.2014 שונה שם החברה אונאבו מובייל בע"מ לחברת פייסבוק ישראל בע"מ, לאחר שפייסבוק העולמית רכשה אותה.
העתק תעודת שינוי שם של חברה, מצ"ב כנספח יב'. 
66. המחזיקה ב – 100% ממניות חברת פייסבוק ישראל הינה חברה נוספת בשם דוג' (DOGE) החזקות בע"מ ח.פ 514974047 שכתובתה הרשומה הינה אצל משרד עו"ד הרצוג פוקס נאמן, ב"כ פייסבוק העולמית, אירלנד וישראל.
67. המחזיקה ב – 100% ממניות חברת דוג' החזקות שהוצאו לבעלי המניות הינה פייסבוק העולמית.
נסח חברה של דוג' החזקות בע"מ, מצ"ב כנספח יג'. 
68. לחברת דוג' החזקות בע"מ אין עובדים, אין פעילות, אין דבר, עסקינן בחברת אחזקות המצויה בבעלות פייסבוק העולמית, וקיומה מתחיל ומסתיים בחדר הישיבות של הרצוג פוקס נאמן.
69. עובדות אלו אינן שנויות במחלוקת והוצגו בפני המשיב על מנת שהבקשה לשינוי שמה של חב' אונאבו לפייסבוק ישראל תאושר. בין היתר פייסבוק העולמית הוציאה, לבקשת המשיב, אישור לכך שהיא רכשה את חב' אונאבו (פייסבוק ישראל בע"מ) – כתנאי לאשר את שינוי השם!
70. יש להדגיש, כי עת ביקשה לראשונה פייסבוק העולמית לשנות את שם חברת אונאבו לפייסבוק ישראל, סירב המשיב לעשות כן, וכתנאי לאישור שינוי השם, דרש להמציא אסמכתאות מתאימות המוכיחות את הקשר בין שתי החברות, ואת הסכמתה של חברת פייסבוק העולמית לשימוש בשמה "פייסבוק".
סירוב לפנייה בנושא שינוי שם חברת אונאבו מובייל בע"מ מיום 1.6.2014, מצ"ב כנספח יד'.
71. לאחר שפייסבוק העולמית הוכיחה למשיב בהמצאת אסמכתאות מתאימות , כי יש קשר ישיר ומלא בין פייסבוק העולמית לפייסבוק ישראל, ולאחר שפייסבוק העולמית אישרה שימוש בשמה כאמור, אישר המשיב את שינוי השם.
72. על כן, תמוהה התנהלותו של המשיב, שכן ככל שהדבר נוגע לשינוי שמה של חברת אונאבו לפייסבוק ישראל, הכיר המשיב בקשר בין פייסבוק העולמית לפייסבוק ישראל, וכאשר נדרש להורות לפייסבוק העולמית להירשם כחברת חוץ השיב כי הוא לא שוכנע כי פייסבוק העולמית מקיימת עסקים בישראל.
73. הנה כי כן, פייסבוק ישראל קשורה בטבורה לפייסבוק העולמית, כאשר חב' ההחזקות בעלת מלוא מניות בפייסבוק ישראל, נשלטת במלואה על ידי פייסבוק העולמית. כך נרשם גם במכתבה של עו"ד אפרת זיו אשר טיפלה בבקשה לשינוי שם החברה אל רשם החברות -
"מכאן, ניתן להסיק כי חברת פייסבוק העולמית (Facebook Inc.) באמצעות חברת דוג' החזקות בע"מ, מחזיקה במלוא מניות החברה."  
74. לא זו אף זו, בתאריך ה – 16.06.2014 פנתה עו"ד דנה שחורי לרשם החברות וציינה כך – 
"נודה לטיפולכם הבהול בנדון ושינוי שם החברה ל"פייסבוק ישראל בע"מ" כנדרש במכתבנו מיום 14.5.2014. כל עיכוב נוסף מעבר לעיכובים שכבר נצברו עד היום גורמים נזק רב לתאגיד פייסבוק העולמי." (הדגשות לא במקור – ג.א)
75. הנה כי כן, פייסבוק העולמית, מודה בהודאת בעל דין באמצעות באי כוחה, כי היא מצויה בקשר אינטנסיבי עם פייסבוק ישראל המהווה זרוע פעילותה העסקית בישראל, כך שכל עיכוב בשינוי שמה מסב לפייסבוק העולמית נזק רב!
76. משרד עורכי הדין הרצוג פוקס נאמן ושות', אשר טען כי אינו מורשה לקבלת כתבי בי דין עבור פייסבוק העולמית, משמש כיועץ המשפטי של האחרונה ופייסבוק ישראל, ואף מהווה ככתובת הרשומה של חב' דוג' הקושרת בין שתי החברות! 
77. משרד עו"ד הרצוג פוקס נאמן, אף דאג להקים חברות נוספות עבור פייסבוק העולמית ואירלנד, ומייצג את פייסבוק אירלנד, ומתייצב בשמן לדיונים שונים בערכאות שונות. 
78. אולם, לא בכך תמה מערכת היחסים "העסקית" של פייסבוק העולמית עם מדינת ישראל ופייסבוק ישראל. 
79. פייסבוק העולמית מחזיקה גם בחברה ששמה הינו:  פב ישראל אחזקות בע"מ ח.פ. 514589456, וקיומה הפיזי הינו בחדר הישיבות של משרדי הרצוג פוקס נאמן בת"א.
80. חברת פב ישראל אחזקות בע"מ (להלן: "חברת פב") הינה חברה בבעלותה המלאה של פייסבוק אירלנד.
81. חברת פב הוקמה ע"י עו"ד אלדד בן רובי ממשרד הרצוג פוקס נאמן, שהתמחותו הינה מיסוי. חברת פב הוקמה ביום 10.3.2011. במועד הקמתה בעל המניות והדירקטור בחברת פב היה עו"ד אלדד בן רובי.
העתק בקשה לרישום חברה החתומה ע"י עו"ד אלדד בן רובי, מצ"ב כנספח טו'. 
82. שבועיים לאחר הקמתה, מינה עו"ד אלדד בן רובי שני דירקטורים לחברת פב – נושאי משרה בכירים בתאגיד פייסבוק העולמי.
העתק הודעה על מינוי דירקטורים והתפטרותו של עו"ד בן רובי מדירקטוריון, מצ"ב כנספח טז'.
83. בחודש אוגוסט 2011 העביר עו"ד בן רובי את מניותיו בחברת פב לחברת פייסבוק אירלנד.
העתק הודעה על העברת מניות, מצ"ב כנספח יז'.  
84. חברת פייסבוק אירלנד הינה שלוחתה של חברת פייסבוק העולמית, והיא המנהלת את פעילות חברת פייסבוק העולמית מחוץ לגבולות ארה"ב וקנדה (ראו בבקשה להנפקת מניות בנאסד"ק מטעם פייסבוק העולמית, הבקשה משתרעת על עשרות עמודים, ומפאת אורכה לא צורפה, אלא החלקים הרלוונטים שיצוטטו להלן). ניתן לעיין במלוא הבקשה בכתובת: 
http://www.sec.gov/Archives/edgar/data/1326801/000119312512034517/d287954ds1.htm
85. אחד מתוך שני הדירקטורים של חברת פב הינו מר תיאודור וורן אליוט.
86. אותו מר אליוט מחברת פב, הינו נושא משרה בכירה ביותר בפייסבוק העולמית, ולמעשה הוא מכהן כסגן הנשיא, היועץ הכללי והמזכיר של האחרונה, בנוסף הינו בעל מניות בכיר בפייסבוק העולמית. אפשר לומר, כי מר אליוט הינו מספר 2 או 3 בדרג השליטה על תאגיד פייסבוק העולמי.
87. בבקשה להנפקת מניות בנאסד"ק של פייסבוק העולמית, מצויין כי יש לשלוח העתק של כל תכתובת הממוענת אל פייסבוק העולמית למר אליוט בכתובת של חברת פייסבוק העולמית בקליפורניה, וכך נכתב בבקשה להנפקת מניות בוול סטריט:
Please send copies of all communications to: 
 
	Theodore W. Ullyot, Esq.
David W. Kling, Esq.
Michael L. Johnson, Esq.
Facebook, Inc.
1601 Willow Road
Menlo Park, California 94025
                           (650) 308-7300
	
	
	
	

	 
	 
	
	 
	 


העתק העמוד הרלוונטי מבקשת ההנפקה של פייסבוק בבורסת וול סטריט בניו יורק, מצ"ב כנספח יח'.
סוף דבר
88. מכל האמור לעיל, כל שכן, בשילוב המכלול, יש להורות למשיב לרשום את פייסבוק העולמית ו/או לפייסבוק אירלנד כחברה זרה בישראל כדין ובהתאם לסעיף 364 לחוק החברות, תשנ"ט-1999, ו/או לזמן את המשיב שיסביר מדוע הוא אינו מבצע האמור.
89. המשיב פועל בחוסר סבירות קיצונית, ואינו מתאים פרשנותו לזמן המודרני.
90. עתירה זו, והבקשה להלן נתמכים בתצהיר העותר 1.


	___________________
אדם ורדי, עו"ד
	____________________
גיא אופיר, עו"ד
	__________________
אדם ג'ונסון, עו"ד



			              ב"כ העותרים

